Minder beurtkrag Sondag ingestelArgieffoto (Foto: Eskom/Twitter) Beurtkrag is Sondagoggend van fase 4 na fase 2 afgeskaal, nadat verskeie opwekkingseenhede weer by die kragnetwerk gevoeg is. Fase 2 sal nou tot 16:00 Sondag geld, terwyl fase 3 van 16:00 tot 22:00 Sondag ingestel sal word. Fase 4 beurtkrag sou aanvanklik Sondag gegeld het. “Sedert Saterdagmiddag is ŉ opwekkingseenheid elk by Arnot, Hendrina, Tutuka en twee by die Lethabo-kragstasie weer in diens geneem. ŉ Opwekker by onderskeidelik die Duvha- én Camden-kragsentrale is egter weer uit die netwerk verwyder,” het Eskom Sondagoggend in ŉ verklaring gesê. Die kragvoorsiener moet tans klaarkom sonder 4 009 MW weens beplande instandhoudingswerk en ŉ bykomende 14 515 MW weens onbeplande onderbrekings. Die kragvoorsiener sê hulle sal voortgaan om die stelsel te monitor en veranderings in beurtkragfase in te stel, indien nodig. Suid-Afrikaners is weereens gevra om spaarsamig met krag te werk, veral tussen spitstye in die oggend en die aand.